Дон Кіхот (фільм, 1957)

«Дон Кіхот» — савецкі каляровы фільм, пастаўлены на кінастудыі «Ленфільм» у 1957 годзе рэжысёрам Рыгорам Козінцавым. Сцэнарый фільма напісаны Яўгенам Шварцам паводле рамана Мігеля дэ Сервантэса «Дон Кіхот».

Першы каляровы шырокаэкранны стэрэагукавы мастацкі фільм кінастудыі «Ленфільм».

Прэм’ера фільма ў СССР адбылася 23 мая 1957 года.

 Сюжэт 
Ідальга Алонса Кехана, улюбёны ў рыцарскія раманы, вырашыў сам зрабіцца рыцарам і адправіцца ў паход. Разам са збраяносцам Санча Пансам ён здзяйсняе подзвігі ў абарону бяздольных і на славу дамы сэрца, але гэтыя подзвігі аказваюцца бессэнсоўнымі і недарэчнымі дзеяннямі. Нягледзячы на тое, што людзі смяюцца з яго і б’юць, Дон Кіхот (менавіта такое імя прыдумаў сабе Кехана) захоўвае веру ў справядлівасць і прыроджаную чалавечую дабрыню.

 У ролях 
 Мікалай Чаркасаў — Алонса Кехана (ён жа Дон Кіхот), вандроўны рыцар (дублёр у конных і трукавых сцэнах — Уладзімір Васільеў)
 Юрый Талубееў — Санча Панса, збраяносец Дон Кіхота
 Серафіма Бірман — эканомка Дон Кіхота
 Святлана Грыгор’ева — пляменніца Дон Кіхота
 Васіль Максімаў — святар
 Віктар Калпакоў — цырульнік
 Людміла Касьянава — Альдонса Ларэнса (яна ж Дульсінея Табоская), «дама сэрца» Дон Кіхота
 Таміла Агамірава — Альтысідора, прыдворная дама
 Георгій Віцын — Самсон Караска, бакалаўр
 Бруна Фрэйндліх — герцаг
 Лідзія Вярцінская — герцагіня
 Галіна Волчак — Марыторнэс, жанчына з заезнага двара
 Вольга Віклант — сялянка
 Аляксандр Беніямінаў — пастух
 С. Цамаеў — Андрэс, пастушонак

 Узнагароды 
 1957 — удзел у асноўным конкурсе Канскага кінафестывалю
 1958 — Усесаюзны кінафестываль
 Першая прэмія за аператарскую працу Андрэю Масквіну на ВКФ у 1958 годзе;
 Другая прэмія за рэжысуру Рыгору Козінцаву
 Другая прэмія за аператарскую працу Апалінарыю Дудко
 Трэцяя прэмія па раздзеле мастацкіх фільмаў Рыгору Козінцаву
 1958: МКФ у Ванкуверы.
 Ганаровая грамата Рыгору Козінцаву
 1958: МКФ у Стратфардзе
 Прэмія Мікалаю Чаркасаву як лепшаму акцёру
 1964: МКФ у Сан-Себасцьяне.
 Прыз Рыгору Козінцаву